Ite t’isettas?
(Menzione d’onore al 17° Concorso di poesia in lingua sarda “Sant’Antoni de su O’U” di Mamoiada. Gennaio 2008)

Ite ti poto nàrrer, fizu meu, 
de su chi da-e custa vida isettas? 
In sas illusiones non bi crettas, 
ca pagas cosas c'at chi dan recreu. 
Si puru est custu mundu ancora intreu, 
bisonzat chi miràculos bi fettas. 
De tottus cussas rosas ch'an prantadu, 
s'ispin'ebbia s'omine at lassadu.
E ruos sun poninde raighinas, 
ch'in fundu 'e custa terra sun andande 
in logos ube s'omine est gherrande, 
in mesu 'e patimentos e ruinas. 
E calicunu, fattu 'e sas orminas, 
est cuss'amore pèrdidu chircande. 
Su tempus malu tottu ch'at cuadu 
de cussu bene chi si ch'an furadu.
Tue ch'a custa vida ses beninde, 
assustu non de les e non t'ispantes, 
ca de su bene ancora ch'at amantes 
e sun de amore sèmene poninde. 
Sas prantas bidas tue fiorinde 
e de cussu profumu ti nd'incantes; 
nd'ispargas in tottue in custa terra, 
po chi sa paghe 'incat donzi gherra.